CELEX: 62009CN0125
Language: da
Date: 2009-04-02 00:00:00
Title: Sag C-125/09: Sag anlagt den 2. april 2009 — Kommissionen for De Europæiske Fællesskaber mod Republikken Cypern

20.6.2009   
            
            
               DA
            
            
               Den Europæiske Unions Tidende
            
            
               C 141/31
            
         Sag anlagt den 2. april 2009 — Kommissionen for De Europæiske Fællesskaber mod Republikken Cypern
   (Sag C-125/09)
   2009/C 141/53
   Processprog: græsk
   
      Parter
   
   
      Sagsøger: Kommissionen for De Europæiske Fællesskaber (ved G. Ζavvos og A. Nijenhuis, som befuldmægtigede)
   
      Sagsøgt: Republikken Cypern
   
      Sagsøgerens påstande
   
   
               —
            
            
               Det fastslås, at Republikken Cypern har tilsidesat sine forpligtelser i henhold til artikel 11, stk. 1, i »rammedirektivet« 2002/21/EF, og artikel 4, stk. 1, i »tilladelsesdirektivet« 2002/20/EF, idet den ikke har sikret, at tilrådighedsstillelse på, over eller under offentlig ejendom kan sikres uden forsinkelse, uden forskelsbehandling og med transparens.
            
         
               —
            
            
               Republikken Cypern tilpligtes at betale sagens omkostninger.
            
         
      Søgsmålsgrunde og væsentligste argumenter
   
   
               1.
            
            
               Det fremgår af de oplysninger, som Kommissionens tjenestegrene har modtaget, at den anden mobiltelefonioperatør ikke havde haft mulighed for faktisk at installere sit eget net med henblik på at udbyde elektroniske kommunikationstjenester i konkurrence med den installerede netoperatør, ATIK (Archi Tilepikinonion Kyprou), på grund af tidskrævende og ikke-koordinerede procedurer, der er indført på Cypern.
            
         
               2.
            
            
               Kommissionen kritiserer Republikken Cypern for, at den anden mobiltelefonioperatør på grund af den adfærd, som er udvist af de kompetente nationale myndigheder på Cypern (kommunale og/eller distriktsmyndigheder), ikke for tiden råder over de projekttilladelser, som den nationale lovgivning kræver, og at dens eksisterende net — som skal opfylde det strenge krav om geografisk dækning, som er anført i operatørens licens — derfor vil kunne betragtes som fungerende i strid med cypriotisk ret.
            
         
               3.
            
            
               Det er Kommissionens opfattelse, at denne situation medfører væsentlige ulemper for aktiviteterne hos den anden mobiltelefonioperatør. For så vidt som denne ikke har færdiggjort installeringen af sit net, kan mobiltelefonioperatøren ikke tilbyde sine brugere komplet geografisk dækning, hvis dette ikke sker gennem den nationale roamingtjeneste (»roaming«), som udbydes af ATIK til engrospriser. Følgen heraf er, at den anden mobiltelefonioperatør for tiden er afhængig af ATIK's nationale roamingtjeneste for ca. 20 % af hele dens trafik. Da dens eget net derfor ikke giver mulighed for en komplet geografisk dækning, er den anden mobiltelefonioperatør følgelig forpligtet til at bære den faktiske eksterne omkostning, som er forbundet med anvendelsen af ATIK's roamingtjeneste, og den er afhængig heraf.
            
         
               4.
            
            
               Ifølge Kommissionen udgør denne væsentlige forsinkelse i tildelingen til den anden mobiltelefonioperatør af tilrådighedsstillelse på, over eller under offentlig ejendom for, at der herpå kan opstilles master og antenner, en tilsidesættelse af rammedirektivets artikel 11, stk. 1, i henhold til hvilken bestemmelse den kompetente myndighed skal handle på grundlag af transparente og offentligt tilgængelige procedurer, som anvendes uden forskelsbehandling og uden forsinkelse.
            
         
               5.
            
            
               Republikken Cypern gør gældende, at det dekret, som skulle udstedes umiddelbart efter vedtagelsen af lovforslaget, også skulle omfatte andre væsentlige aspekter ved loven, som f.eks. 6-ugers reglen, og — mere generelt — alle bestemmelserne i lovens § 4. Det pågældende dekret er imidlertid aldrig blevet offentliggjort, således at situationen i det væsentlige forbliver uændret. Det er således Kommissionens opfattelse, at rammedirektivet og tilladelsesdirektivet ikke for tiden anvendes korrekt på Cypern for så vidt angår tildelingen af bygge- og projekttilladelser.
            
         
               6.
            
            
               Derfor kan den fulde anvendelse af bestemmelserne i tilladelsesdirektivets artikel 4, stk. 1, og rammedirektivets artikel 11, stk. 1, ikke sikres, så længe de påtænkte foranstaltninger for gennemførelsen af loven ikke officielt træder i kraft i det omfang, hvor den nye ordning, som finder anvendelse på projekttilladelser, på grund af den manglende afslutning af den påkrævede procedure, herunder udstedelsen af dekretet, ikke vil kunne træde i kraft.